b'\n_START_ARTICLE_\nDoping konjev\n_START_SECTION_\nDoping\n_START_PARAGRAPH_\nDoping je uporaba substanc ali postopkov, ki jih prepovedujejo vse protidopin\xc5\xa1ke organizacije. V glavnem so doping vsa sredstva, ki preko mere pove\xc4\x8dujejo telesne dejavnosti oziroma zmogljivosti pri \xc5\xa1portnih dogodkih ali v \xc4\x8dasu priprav nanje.\n_START_SECTION_\nZakaj je napa\xc4\x8den\n_START_PARAGRAPH_\nDoping predstavlja v \xc5\xa1portu velik problem. U\xc5\xbeivanje prepovedanih substanc pomeni ustvarjanje nepo\xc5\xa1tene tekmovalne prednosti in s tem na neprimeren na\xc4\x8din pripomore k bolj\xc5\xa1emu dose\xc5\xbeku. Nekatere substance omogo\xc4\x8dajo hitrej\xc5\xa1e okrevanje po treningu ali po\xc5\xa1kodbi in posledi\xc4\x8dno omogo\xc4\x8dajo napornej\xc5\xa1e in u\xc4\x8dinkovitej\xc5\xa1e treninge. Doping ni samo moralno sporen, ampak ima tudi patolo\xc5\xa1ki vpliv na organizem, saj so substance in metode nenaravne. Doping je ne nazadnje nezakonit in prisili lastnike konj v uporabo, ker si \xc5\xbeelijo bolj\xc5\xa1ih rezultatov.\n_START_SECTION_\nVzroki za uporabo\n_START_PARAGRAPH_\nNajve\xc4\x8dji cilj vsakega tekmovalca je zmaga. Zmaga tekmovalcu, v tem primeru jaha\xc4\x8du, prinese veliko zadovoljstvo, slavo in omogo\xc4\x8di materialne ali denarne nagrade. Do zmage ga lahko pripelje le veliko trdega dela, napora in \xc4\x8dasa. Z napornimi treningi se pove\xc4\x8da mo\xc5\xbenost po\xc5\xa1kodb, zato se poslu\xc5\xbeujejo razli\xc4\x8dnih prepovedanih sredstev, da bi jih bilo \xc4\x8dim manj. Treningi so lahko bolj naporni in bolj u\xc4\x8dinkoviti, konj pa si hitreje opomore. Dolgotrajna uporaba dopinga ima na konja obraten u\xc4\x8dinek, kot bi si ga \xc5\xbeelel jaha\xc4\x8d.\n_START_SECTION_\n\xc5\xa0portne discipline\n_START_PARAGRAPH_\nTehnika jahanja in delo s konji je umetnost, ki ji \xc4\x8dlovek v zadnjih nekaj tiso\xc4\x8dletjih namenja posebno pozornost. Mo\xc5\xbenost prisotnosti dopinga se preverja pri konjih ne glede na to, v kateri disciplini tekmujejo. Tekmujejo v naslednjih disciplinah: dresurno jahanje, vzdr\xc5\xbeljivostno jahanje, preskakovanje ovir, konji kasa\xc4\x8di,konji galoperji, terensko jahanje oz. rekreativno jahanje , volta\xc5\xbeiranje ali gimnastika na konjih in western jahanje oz. kavbojsko jahanje.\n_START_SECTION_\nKONTROLIRANE SUBSTANCE\n_START_PARAGRAPH_\nFEI pravila in predpisi dovoljujejo uporabo nekaterih snovi v konjski krmi, kot so:_NEWLINE_\xe2\x80\x93 vitamini B-kompleksa, aminokisline in elektroliti (te so dovoljene dajati peroralno (skozi usta), vendar jih v nekaterih okoli\xc5\xa1\xc4\x8dinah lahko veterinar raje aplicira intravensko ali intramuskularno);_NEWLINE_\xe2\x80\x93 preventivne in obnovitvene skupine terapij. Mnogi od teh proizvodov se dajejo peroralno._NEWLINE__NEWLINE_Na listi kontroliranih substanc najdemo bronhodilatatorje, npr. clenbuterol, ki konjem omogo\xc4\x8dijo la\xc5\xbeje dihanje in jim pomagajo \xc5\xa1iriti bronhije v prvotno stanje, \xc4\x8de so se ti skr\xc4\x8dili. K zmagi konja pripomorejo tudi pomirjevala, ki ga spro\xc5\xa1\xc4\x8dajo in mu omogo\xc4\x8dajo odte\xc4\x8di svojo najbolj\xc5\xa1o dirko. Pogosto pomirjevalo je acepromazin. Vi\xc5\xa1ji odmerki pomirjeval lahko zmanj\xc5\xa1ajo konjevo un\xc4\x8dikovitost. Na tej listi pa seveda najdemo tudi ogromno drugih substanc, kot so vazodilatatorji, npr. theobromin za zdravljenje akutnega stanja. \xc5\xa0irijo krvne \xc5\xbeile, zato povzro\xc4\x8dijo, da se \xc5\xbeilni upor zni\xc5\xbea, pove\xc4\x8da pa se krvni pretok. Delujejo z aktivacijo vazomotornega centra, ki je v mo\xc5\xbeganih in spro\xc5\xa1\xc4\x8da gladke mi\xc5\xa1ice v stenah \xc5\xbeil. Uporabljajo se za zdravljenje hipertenzije, angine pektoris in sr\xc4\x8dnega popu\xc5\xa1\xc4\x8danja. Naslednja skupina so \xc5\xbee omenjeni kortikosteroidi. To so umetna zdravila, ki so podobna kortizolu, ki ga naravno proizvaja nadledvi\xc4\x8dna \xc5\xbeleza. Kortikosterodi zmanj\xc5\xa1ujejo produkte vnetnih mediatorjev, da ne bi pri\xc5\xa1lo do vnetja tkiv. V organizem jih lahko apliciramo peroralno (skozi usta), intravensko (neposredno v veno) ali pa intramuskularno (v mi\xc5\xa1ico). Eden izmed kontroliranih je triamcinolon.\n_START_SECTION_\nPREPOVEDANE SUBSTANCE\n_START_PARAGRAPH_\nSeznam prepovedanih substanc omogo\xc4\x8da \xc5\xa1portnikom in svetovalcem, da jasno opredelijo snovi, ki se jih ne sme uporabljati pred tekmovanjem in med njim. Prav tako pomaga identificirati tiste snovi, ki niso dovoljene za uporabo pri konjih. Pomembno je vedeti, da na seznam uvr\xc5\xa1\xc4\x8dajo tudi vse druge snovi, ki imajo podobno kemijsko strukturo ali podobne biolo\xc5\xa1ke u\xc4\x8dinke kot prepovedane snovi, ki jih najdemo na seznamu. Seznam prepovedanih snovi pri konjih je za\xc4\x8del veljati 5. aprila 2010. Snovi na seznamu letno pregleda skupina strokovnjakov pri FEI. Postopek pregleda seznama je stalen, posodobljeni seznam se objavi najmanj 90 dni pred za\xc4\x8detkom veljavnosti (od 1. januarja) vsako leto. Na listi prepovedanih substanc najdemo nekatere bronhodilatatorje, kot sta aformeterol inmetaproterenol, saj delujejo kot stimulansi.Stimulansi, kot je adrenalin, pospe\xc5\xa1ujejo prevajanje \xc5\xbeiv\xc4\x8dnih impulzov v sinapsah, tako da pove\xc4\x8dajo koli\xc4\x8dino nevrotransmiterjev. To so mulekule, ki prena\xc5\xa1ajo \xc5\xbeiv\xc4\x8dno vzburjenje skozi sinapso. Do velikih zlorab prihaja tudi pri protibole\xc4\x8dinskih substancah. Konj, ki z bole\xc4\x8dinami \xc5\xa1epa dan pred tekmovanjem, ne more \xc4\x8dez no\xc4\x8d\xc2\xa0\xc2\xbb\xc4\x8dude\xc5\xbeno ozdraveti\xc2\xab\xc2\xa0in se na tekmi dobro uvrstiti ali celo zmagati. Ena izmed prepovedanih protibole\xc4\x8dinskih substanc je valdecoxib. Prepovedani so tudi opioidni analgetiki, ki neposredno delujejo na centralni \xc5\xbeiv\xc4\x8dni sistem in laj\xc5\xa1ajo bole\xc4\x8dino. Prav tako zmanj\xc5\xa1ajo toleranco bole\xc4\x8dine in odziv nanjo. Eden izmed njih je morpheridin, najbolj pogost kontroliran pa je morfin. FEI svari veterinarje tudi pred zdravili rastlinskega izvora, toniki in pastami, saj lahko vsebujejo eno ali ve\xc4\x8d prepovedanih snovi. Uporaba katerega koli zeli\xc5\xa1\xc4\x8dnega ali naravnega proizvoda, ki vpliva na konja pomirjajo\xc4\x8de ali vzpodbujajo\xc4\x8de, je s predpisi FEI izrecno prepovedana. Uporaba pomirjevala med tekmovanjem lahko ima tudi posledice.\n_START_SECTION_\nVpliv dopinga na organizem konja\n_START_PARAGRAPH_\nDoping konju pove\xc4\x8duje ali zmanj\xc5\xa1uje motivacijo do dela in poslu\xc5\xa1nosti. Prav tako zmanj\xc5\xa1uje ali izbolj\xc5\xa1uje sposobnost izkori\xc5\xa1\xc4\x8danja energije. Z dopingom konja jaha\xc4\x8di dose\xc5\xbeejo bolj\xc5\xa1e ali zmanj\xc5\xa1ane fizi\xc4\x8dne in psihi\xc4\x8dne sposobnosti konja za dolo\xc4\x8den \xc4\x8das, kar je zelo pomembno, saj je pri tekmah pomembna tudi zbranost in koncentracija. Prepovedane snovi in substance lahko vplivajo na enega ali ve\xc4\x8d telesnih sistemov konja. Vpliv lahko ima na \xc5\xbeiv\xc4\x8dni sistem, na dihalni sistem za la\xc5\xbeji pretok zraka, na srce in krvni obtok za \xc5\xa1irjenje \xc5\xbeil in posledi\xc4\x8dno hitrej\xc5\xa1i in bolj\xc5\xa1i pretok krvi, na mi\xc5\xa1i\xc4\x8dno-skeletni sistem za hitrej\xc5\xa1e obnavljanje mi\xc5\xa1ic, za pove\xc4\x8dan obseg mi\xc5\xa1ic, pojavlja se manj zlomov, kosti so mo\xc4\x8dnej\xc5\xa1e in treningi so posledi\xc4\x8dno bolj produktivni. Doping pa lahko vpliva tudi na reproduktivni, urinarni, gastrointestinalni, imunski in endokrini sistem. Doping so prav tako izlo\xc4\x8dki endokrinih \xc5\xbelez in njihovi sinteti\xc4\x8dni nadomestki ter snovi, ki prekrivajo prisotnost in delovanje prepovedanih snovi.\n_START_SECTION_\n\xc4\x8cas delovanja substanc\n_START_PARAGRAPH_\n\xc4\x8cas odkrivanja substanc ni enak \xc4\x8dasu umika substanc iz organizma. \xc4\x8cas zaznavanja je pribli\xc5\xbeen \xc4\x8das, v katerem substanca ostane v konjevem organizmu. \xc4\x8ce se v tem \xc4\x8dasu opravi doping test, bo laboratorij izdal pozitiven rezultat. \xc4\x8cas umika substanc pa dolo\xc4\x8da veterinar s koli\xc4\x8dino zdravila. Pri odmeri koli\xc4\x8dine zdravila mora biti veterinar pozoren na velikost konja, metabolizem, stopnjo aktivnosti, nedavne ali trenutne bolezni. Pri vseh zdravilih je zelo pomembna klini\xc4\x8dna presoja, saj lahko ogrozimo \xc5\xbeivljenje konja, \xc4\x8de mu zdravila apliciramo preblizu tekmovanja. Tako lahko prekrijemo simptome, kar pa bi zaostrilo klini\xc4\x8dno stanje. Konj, ki ima te\xc5\xbeave z gibali, bi lahko tako na tekmovanju dobil \xc5\xa1e znatnej\xc5\xa1e po\xc5\xa1kodbe, saj bi namesto po\xc4\x8ditka za rehabilitacijo tekmoval na tekmovanju. \xc4\x8cas delovanja posameznih substanc je dostopen tukaj.\n_START_SECTION_\nProtidopin\xc5\xa1ke organizacije\n_START_PARAGRAPH_\nObstaja ve\xc4\x8d organizacij, ki se borijo proti dopingu v \xc5\xa1portu. S tem skrbijo za\xc2\xa0\xc2\xbbclean sport\xc2\xab\xc2\xa0(\xc4\x8disti \xc5\xa1port), zdrav organizem, promocijo, koordinacijo in nadzor boja proti dopingu v vseh \xc5\xa1portih in v vseh oblikah. FEI (Federation Equestre Internationale) organizacija se bori proti dopingu pri konjih. Ima sestavljen seznam prepovedanih substanc, ki je sestavljen iz dveh skupin. Skupini sta razdeljeni na prepovedana in nadzorovana zdravila. Prepovedane snovi niso dovoljene za uporabo pri konjih, ki tekmujejo, nadzorovane pa so priznane kot snovi za terapijo konj, vendar se ne smejo uporabljati na prireditvah pod okriljem FEI.\n_START_SECTION_\nIzbira konja za preiskavo\n_START_PARAGRAPH_\nObstaja ve\xc4\x8d mo\xc5\xbenosti za izbiro konja, ki se ga testira. Na ve\xc4\x8dini tekmovanj se vzorci odvzamejo zmagovalcu oz. prvim trem najbolje uvr\xc5\xa1\xc4\x8denim konjem. Ena izmed mo\xc5\xbenosti izbire pa je lahko naklju\xc4\x8dna izbira. Veterinar ali ra\xc4\x8dunalnik izbere neko naklju\xc4\x8dno \xc5\xa1tevilko. Konja se lahko testira tudi ve\xc4\x8dkrat na enem tekmovanju. Veterinar se na primer odlo\xc4\x8di, da bo odvzel vzorec konju, ki je nekaj dni pred tekmo \xc5\xa1epal, na tekmovanju pa se niso pokazale nikakr\xc5\xa1ne te\xc5\xbeave ali bole\xc4\x8dine. Ko je konj izbran za testiranje, se ga takoj, ko je to mogo\xc4\x8de, odpelje v boks za testiranje. Zbiranje vzorcev opravi veterinar, ki je za to usposobljen in poobla\xc5\xa1\xc4\x8den od FEI.\n_START_SECTION_\nPotek odvzema vzorca in preiskava\n_START_PARAGRAPH_\nZa odvzem vzorca je potreben komplet za vzor\xc4\x8denje (kit box). To je \xc5\xa1katla, ki vsebuje rokavice, steklenici za urin z varnostnimi pokrovi, ki prepre\xc4\x8dujejo, da bi vanje pri\xc5\xa1le katere koli druge snovi, epruvete in igle za odvzem krvi, dve varnostni vre\xc4\x8dki ter \xc4\x8drtne kode oz. nalepke z enakimi \xc5\xa1tevilkami. \xc5\xa0katlo z omenjeno vsebino veterinar odpre pred lastnikom konja, da se ta prepri\xc4\x8da, da v njih ni bilo kakr\xc5\xa1nih koli snovi, ki bi lahko spremenile rezultat testa._NEWLINE_Vsakemu konju se vzame vzorec krvi in urina. Zbrana kri in urin se razdelita v vzorec A in vzorec B. Odvzamejo se 4 epruvete krvi; dve epruveti sta za vzorec A in ostali dve za vzorec B. Urin se zbere za vsak vzorec posebej v svojo steklenico (torej dve steklenici). V primeru, da konj ne urinira v \xc5\xa1estdesetih minutah, se odvzame samo vzorec krvi. V tem primeru veterinar odvzame \xc5\xa1est epruvet krvi; \xc5\xa1tiri epruvete so namenjene za vzorec A, ostali dve za vzorec B. Vzorec A se v laboratoriju pregleda, vzorec B pa se hrani v hladilniku. V primeru, da je A vzorec pozitiven, lahko lastnik zahteva \xc5\xa1e pregled vzorca B, izbere si lahko tudi laboratorij v Angliji ali Franciji, v katerem ga bodo pregledali. Testiranje veterinar dokon\xc4\x8da z izpolnitvijo dokumentov (FEI medication control form). Dokument je sestavljen iz originala in dveh kopij. Original obdr\xc5\xbei veterinar, prvo kopijo obdr\xc5\xbei odgovorna oseba za konja, drugo kopijo pa se shrani v plasti\xc4\x8dno vre\xc4\x8dko in se jo prilo\xc5\xbei v komplet za vzor\xc4\x8denje. Odgovorna oseba ali njegov imenovani zastopnik podpi\xc5\xa1e obrazec, s katerim potrjuje, da je bil pri\xc4\x8da celotnemu postopku in nima ugovorov glede celotnega postopka. \xc4\x8ce obstajajo pomisleki ali prito\xc5\xbebe, jih lahko zapi\xc5\xa1e na dokument. Vsi vzorci so skrbno spravljeni v originalno vzor\xc4\x8dno \xc5\xa1katlo, ki se zapre in zape\xc4\x8dati s testnim trakom. Komplet se nato shrani v izotermi\xc4\x8dno vre\xc4\x8do z lednimi obkladki. Vre\xc4\x8dka se nato odpo\xc5\xa1lje v referen\xc4\x8dni laboratorij. Ko vzorci prispejo v laboratorij, se vzorec B shrani in \xc4\x8daka na kasnej\xc5\xa1e zahteve testiranja. Vzorec A pa se uporablja za za\xc4\x8detno analizo. Postopek se lahko opravi kjer koli in kon\xc4\x8da med 7 in 21 dnevi. \xc4\x8ce se odkrijejo prepovedane substance, se rezultate takoj sporo\xc4\x8di veterinarskemu oddelku FEI. Slednji potem sodeluje s pravno slu\xc5\xbebo FEI, da preu\xc4\x8di posebnosti primera in odlo\xc4\x8di o potrebi po nadaljnjih ukrepih.\n_START_SECTION_\nNenamerni doping\n_START_PARAGRAPH_\nJe nezavedno jemanje in dodajanje prepovedanih snovi v prehrano, prehranska dopolnila ali napitke. Posreduje jih lahko tretja oseba, npr. jaha\xc4\x8d, veterinar, lastnik konja. Nenamerni doping lahko razdelimo na 4 kategorije:_NEWLINE_\xe2\x80\x93 nezavedno jemanje;_NEWLINE_\xe2\x80\x93 zdravni\xc5\xa1ke napake;_NEWLINE_\xe2\x80\x93 terapevtske izjeme;_NEWLINE_\xe2\x80\x93 prehranska dopolnila (po\xc5\xbeivila, steroidni hormoni, anaboli\xc4\x8dni androgeni steroidi in beta 2-agonisti)._NEWLINE_Pri konjih je doping vedno nenameren, saj se ga ne poslu\xc5\xbeujejo zavestno in po lastni volji. V tem primeru je vedno \xc4\x8dlovek (jaha\xc4\x8d, trener ali lastnik konja) tisti, ki substanco vnese v organizem. Lahko se zgodi, da zaradi nevednosti ali nepazljivosti ljudje nenamerno vnesejo substance, ki so prepovedane. Najve\xc4\x8dji problem predstavljajo kontaminirani pripravki. Proizvajalci lahko nepravilno ozna\xc4\x8dijo svoje izdelke, ker ne specificirajo natan\xc4\x8dne vsebine ali relativnih dele\xc5\xbeev posameznih snovi v izdelku. Po zakonodaji so proizvajalci odgovorni za varnost prehranski dopolnil in dodatkov h krmi. Veliko te\xc5\xbeavo predstavljajo tudi zeli\xc5\xa1\xc4\x8dni pripravki, ki jih pripravljajo jaha\xc4\x8di ali lastniki konj.\n_START_SECTION_\nKr\xc5\xa1itev protidopin\xc5\xa1kih pravil\n_START_PARAGRAPH_\nPravila so pri vseh organizacijah enaka. Ko akreditiran laboratorij sporo\xc4\x8di, da je bila v vzorcu najdena prepovedana snov, FEI najprej preveri, ali ima za najdeno snov konj oz. njegov lastnik izdano terapevtsko izjemo. FEI obvesti jaha\xc4\x8da ali lastnika konja in njegovo nacionalno zvezo o domnevni kr\xc5\xa1itvi protidopin\xc5\xa1kih pravil. Da mu mo\xc5\xbenost, da poda svoje mnenje o tem, kako je prepovedana snov pri\xc5\xa1la v njegov organizem. Jaha\xc4\x8d ali lastnik konja ima pravico, da zahteva analizo vzorca B in da je zraven pri njegovem odpiranju. Ima mo\xc5\xbenost, da prizna krivdo in se odre\xc4\x8de zasli\xc5\xa1anju pred disciplinsko komisijo. V tak\xc5\xa1nem primeru takoj za\xc4\x8dne te\xc4\x8di \xc4\x8das, namenjen kazni. V primeru, da se ne strinja z domnevno kr\xc5\xa1itvijo pravil, mora ustrezno dokazati in utemeljiti, zakaj je bil konjev vzorec pozitiven.'